เกมโหด!โมนิก้าและทีมงาน
*หากมองการลงทุนในตลาดหุ้นเป็นเกมชิงไหวชิงพริบ “โมนิก้า” บอกได้เลยทันทีว่า นี่เป็นเกมที่แมงเม่าต้องจ่ายเพื่อเสริมสร้างปีกให้แข็งแรง ไม่เช่นนั้นก็คงไม่มีทางรู้เลยว่า หุ้นหลายตัวที่ทะยานขึ้นอย่างร้อนแรงในแต่ละเที่ยวเป็น “ของแท้” หรือ “ของเทียม” วินาทีนี้ถึงต้องเจาะให้ถึงแก่นแท้ของหุ้นที่กำลังถูกปั่นกันอย่างสนุกสนาน เพราะสิ่งที่เห็นในเที่ยวนี้ไม่ต่างอะไรกับโฆษณาชวนเชื่อนะซี
10 ก.พ. 2559

*หากมองการลงทุนในตลาดหุ้นเป็นเกมชิงไหวชิงพริบ “โมนิก้า” บอกได้เลยทันทีว่า นี่เป็นเกมที่แมงเม่าต้องจ่ายเพื่อเสริมสร้างปีกให้แข็งแรง ไม่เช่นนั้นก็คงไม่มีทางรู้เลยว่า หุ้นหลายตัวที่ทะยานขึ้นอย่างร้อนแรงในแต่ละเที่ยวเป็น “ของแท้” หรือ “ของเทียม” วินาทีนี้ถึงต้องเจาะให้ถึงแก่นแท้ของหุ้นที่กำลังถูกปั่นกันอย่างสนุกสนาน เพราะสิ่งที่เห็นในเที่ยวนี้ไม่ต่างอะไรกับโฆษณาชวนเชื่อนะซี
*วันนี้ถึงต้องวิเคราะห์ให้แตกฉานว่า การที่ดัชนีอ่อนตัวลงมาทำจุดต่ำสุดที่ 1,294.60 จุด หลังจากนั้นมีแรงซื้อเข้ามาอย่างต่อเนื่อง จนดัชนีวิ่งขึ้นมาปิดที่ 1,303.96 จุด ลบไป 3.61 จุด ด้วยมูลค่า 2.83 หมื่นล้านบาท โดยกองทุนขี้ตืด กับฝรั่งตาน้ำข้าว สาดหุ้นออกมาอย่างหนัก “โมนิก้า” ถือเป็นเกมที่นักลงทุนรู้อยู่แล้วว่า พวกนี้ทำอะไรกันอยู่? จึงรู้สึกเฉยๆ ที่ดัชนีแกว่งตัวขึ้นๆ ลงๆ ที่บริเวณ 1,300 จุดนะจ๊ะ
*เนื่องจากสภาพของหุ้นบลูชิพในวันนี้ไม่ต่างอะไรกับซากซอมบี้ แถมตลอดระยะเวลา 1 เดือนที่ผ่านมา มีการเคลื่อนตัวสะเปะสะปะ จึงกลายเป็นหุ้นที่เหมาะต่อการเล่นรอบสั้นๆ จุดแนวรับเดิมที่เคยลงมาก่อนหน้านี้ ยังเป็นจุดที่เหมาะต่อการรับของ ส่วนจุดที่เป็นแนวต้านครั้งก่อน ยังเป็นจุดที่เหมาะต่อการปล่อยของ ส่วนหุ้นที่อยู่นอกเหนือจากนั้น ล้วนเป็นหุ้นที่อยู่ในกำมือพวกรายใหญ่นะจะบอกให้
*เหมือนกับในรายของ PK กลายเป็นหุ้นที่ถูกจุดพลุขึ้นมาเล่นใหม่ ทั้งที่ของเดิมยังไม่มีอะไรดีขึ้น แถมของใหม่ก็ไม่ใสกิ๊กอย่างที่เม้าท์กัน “โมนิก้า” ถึงสงสัยว่า การทะยานขึ้นมาปิดที่ 4.44 บาท บวกไป 0.62 บาท หรือขึ้นไป 16% ด้วยมูลค่า 350 ล้านบาท ทั้งที่หลายอย่างยังเป็นนามธรรมอยู่เลยนั้น มันเป็นเกมที่ขึ้นด้วยปัจจัยพื้นฐาน หรือเป็นเกมลากไปออกของเหมือนที่เคยเกิดขึ้นในช่วงปลายเดือน พ.ย. ปีที่ผ่านมาหรือเปล่านะซี
*ส่วนหุ้นถังแก๊ส SMPC ยังคงเป็นหุ้นที่เดินหน้าทำ new high อย่างไม่รู้จักเหน็ดรู้จักเหนื่อย “โมนิก้า” เข้าใจว่า ทั้งหมดมาจากค่า P/E ไม่ถึง 20 เท่า บวกกับผลการดำเนินงานทำได้ค่อนข้างดี จึงเป็นแรงหนุนให้นักโหนกระแสกระโจนเข้ามาไล่ราคากันอย่างเมามัน วานนี้ถึงเห็นหุ้นทะยานขึ้นมาปิดที่ 12.50 บาท บวกไป 1.10 บาท หรือขึ้นไป 9.60% ด้วยวอลุ่มที่หนาแน่นสุดๆ มันเป็นจังหวะของการเข้าทำของแท้นะเนี่ย!
*เช่นเดียวกับในรายของ ASIMAR ที่เดี๊ยนเพิ่งจะแนะนำให้ดูไปเมื่อวันก่อน วันนี้ยังคงเป็นหุ้นทีเด็ดที่น่ามองเหมือนเดิม แถมแพทเทิร์นการเล่นกับกระแสมวลมหาประชาชน เหมือนกับถอดพิมพ์รายข้างบนมาไม่ผิดเพี้ยน “โมนิก้า” ถึงอยากให้แฟนคลับจับตาดูให้ดีเป็นพิเศษ บวกกับค่า P/E ไม่ถึง 15 เท่า วานนี้ถึงเห็นหุ้นวิ่งขึ้นมาปิดที่ 5.35 บาท บวกไป 0.35 บาท หรือขึ้นไป 7% ด้วยมูลค่า 230 ล้านบาท มันเป็นจังหวะของการบวกให้เต็มที่หรือเปล่า? ลองกลับไปถามภรรยาที่บ้านดูก่อนเคาะขวาก็ได้นะคะ
*ไหนๆ ก็เม้าท์ถึงหุ้นที่มีค่า P/E ไม่ถึงสูงขึ้นมาทั้งที “โมนิก้า” ก็อยากให้แฟนคลับหันกลับไปดูในรายของ FORTH เพื่อเป็นทางเลือกหลักในช่วงตลาดหุ้นผันผวน และเหตุผลของการเม้าท์มอยในครั้งนี้ก็มาจากเรื่องผลงานเข้าตากรรมการสุดๆ ไม่มีเรื่องอื่นให้คิดปวดกบาล “โมนิก้า” ถึงเห็นเหล่านักเล่นไล่ราคาหุ้นกันอุตลุด จนหุ้นขึ้นมาปิดที่ 7.65 บาท บวกไป 0.40 บาท หรือขึ้นไป 5.50% ด้วยมูลค่าเกือบ 90 ล้านบาท แสดงว่า น่าจะเพิ่งเขี่ยลูกเล่น และสามารถมองไปถึงฐานเก่า 9 บาทได้นะพ่อคุณ
*ส่วนที่นิยมเล่นเกมโหดอย่าง EFORL “โมนิก้า” ถือเป็นหุ้นที่เหมาะสำหรับคนที่มีลักษณะ “ลางเนื้อชอบลางยา”(แปลว่าอะไรไม่รู้ ถ้าอยากรู้ไปหาแปลกันเอาเอง) ก็ในเมื่อมันเห็นกันอยู่ทนโท่ว่า นี่เป็นเพียงแค่การโยกสินทรัพย์กันไปมา เพื่อทำให้ตัวเลขกำไรออกมาดี โดยที่เนื้อในกลวงโบ๋เหมือนเดิมทุกอย่าง บวกกับไม่มีนวัตกรรมอะไรใหม่ๆ ที่แสดงถึงการเติบโตอย่างยั่งยืน จึงอยากจะถามว่า การทะยานขึ้นมาปิดที่ 0.71 บาท บวกไป 0.07 บาท หรือขึ้นไป 11% ด้วยมูลค่าการซื้อขาย 370 ล้านบาท ใช่การลากไปเชือดหรือเปล่า?
*เหมือนกับในรายของ RP หากอธิบายการทะยานขึ้นมาปิดที่ 8.55 บาท บวกไป 0.55 บาท หรือขึ้นไป 6.88% ด้วยมูลค่า 330 ล้านบาท เกิดจากหุ้น “ลงแรงเลยเด้งแรง” เดี๊ยนถือเป็นคำอธิบายที่พอฟังได้ แต่ต้องอธิบายเพิ่มเติมอีกนิดหน่อยว่า เป็นแค่ระยะสั้นๆ เพราะเหตุผลในเชิงพื้นฐานไม่สามารถอธิบายอะไรได้ วันนี้ถึงต้องปล่อยให้เล่นเก็งกำไรกันอย่างสุดโต่งไปเลย..คิดดูแล้วกัน เรือเฟอร์รี่จอดนิ่ง แต่หุ้นดันวิ่งสุดติ่ง..มันคือตรรกะอะไรเนี่ยคุณ!
*เมื่อไม่มีตรรกะที่ดีพอมาอธิบาย หุ้นฟายคือภาพที่ใช้อธิบายชะตากรรมของหุ้นข้างต้นได้ดีสุด ก็จู่ๆ วันก่อนพี่ท่านกระชากขึ้นอย่างร้อนแรงไปถึง 29% วานนี้เลยโดนถล่มแบบไม่เลี้ยง จนหุ้นอ่อนตัวลงมาปิดที่  2.64 บาท ลบไป 0.18 บาท หรือลงไป 6.40%  “โมนิก้า” ถือเป็นเกมเสี่ยงที่หลายคนรู้อยู่แล้วว่า จุดจบจะเป็นอย่างไร? จึงขอกล่าวคำว่า RIP ให้กับหุ้น FIRE..อิอิอิ
*ตบท้ายกันที่IRPC หุ้นทีเด็ดที่ “โมนิก้า” ชอบเม้าท์มอยเป็นประจำ และล่าสุดก็ไม่ทำให้ผิดหวัง เมื่อโชว์งบปีมีกำไร 9 พันล้านบาท จากปีก่อนขาดทุน 5 พันล้านบาท บวกกับราคาหุ้นยังนอนนิ่งอยู่ที่ 4.24 บาท จึงเป็นอะไรที่น่าสนใจมากๆ และเมื่อคิดบนฐานความคิดของค่า P/E ที่ระดับ 12 เท่า เดี๊ยนได้ราคาเป้าหมายสูงถึง 5.50 บาท.. ก.ล.ต. กับ ตลท. คิดว่า อีฉันชี้นำเกินไปไหม?..ถ้ามีอะไรข้องใจกริ๊งกร๊างมาคุยกันได้..รักนะ..จุ๊บ..จุ๊บ!